**Undirbúningsfundur fyrir stofnun fagdeildar í mæðravernd þann 6. febrúar 2013 í Borgartúni 6.**

Mættar voru á borði eitt: Áslaug Hauksdóttir, Hrafnhildur Bridde, Ólöf Þóra Sveinbjörnsdóttir, Helga Gottfreðsdóttir, Guðrún Guðmundsdóttir, Elín Sigurbjörnsdóttir, Inga Sigríður Árnadóttir. Borðstjóri: Esther Ósk Ármannsdóttir.

Mættar voru á borði tvö: Jóhanna Skúladóttir, Margrét Hallgrímsson, Hildur Kristjánsdóttir, Rósa Bragadóttir, Hafdís Rúnarsdóttir, Karítas Ívarsdóttir, Rannveig B. Ragnarsdóttir, Valgerður Lísa Sigurðardóttir. Borðstjóri: Ásta Hlín Ólafsdóttir.

**Settar voru fram fimm spurningar:**

1. Hvernig sérð þú framtíð ljósmæðra í mæðravernd?

2. Hverjar eru mögulegar hindranir í því að sú framtíðarsýn verði að veruleika?

3. Eru ljósmæður að vinna sjálfstætt í mæðravernd? Verksvið og samstarf ljósmæðra , hjúkrunarfræðinga og lækna. Hvað þarf að breyta þar ef einhverju að þínu mati?

4. Hafa ljósmæður möguleika á að útvíkka sitt hlutverk í mæðravernd? Getnaðarvarnir, kynheilbrigði , breytingarskeið kvenna, Lífsstíls breytingar/ráðgjöf

5. Annað sem þú telur vera hlutverk fagdeildar um mæðravernd?

Fundarmenn fengu 10 mínútur í að skrifa niður sínar hugleiðingar um þessar fimm spurningar. Svo fórum við hringinn og hver og ein ljósmóðir sagði frá sínum svörum við þessum fimm spurningar. Borðstjóri stjórnaði umræðum og skrifaði niður svör ljósmæðra.

**Helstu svör og hugmyndir ljósmæðra af báðum borðum:**

1. *Hvernig sérð þú framtíð ljósmæðra í mæðravernd?*

Mæðravernd er vítt hugtak sem nær yfir allt ferlið, felur í sér meðgöngu og tímabilið eftir fæðingu barns. Styrkja þarf mæðravernd í eðlilegu ferli og passa upp á að allar ljósmæður séu faglega sterkar og taki ábyrgð á sínum störfum.

Auka þarf sérhæfingu ljósmæðra þar sem vandamál kvenna eru orðin flóknari. Má þar nefna ráðgjöf varðandi reykingar, sykursýki, geðræn vandamál ofl. Eftir fæðingu eru verkefnin t.d með áherslu á kynheilbrigði og fæðingarreynslu og andlega líðan.

Sú hugmynd kom upp að hafa mætti einhvers konar aðfararnám til að styrkja ljósmæður faglega. Þarf meiri undirbyggingu. Jafnvel sérhæfingu innan áhættumæðraverndar.

Ljósmæður eru almennt sammála um að tímabilið sem ljósmóðirin er í tengslum við fjölskylduna ætti að lengjast. Áherslan ætti að vera á heildstæða umönnun kvenna og fjölskyldna þeirra. Fjölskylduljósmóðir þar sem ein ljósmóðir sinni konu og fjölskyldu hennar. Skapar nánari tengsl og þekkingu á aðstæðum og áherslum konunnar.

Ljósmæður eiga fullt erindi í ungbarnaeftirlit, eru sérfræðingar í brjóstagjöf.

Ýmsir punktar sem komu fram:

* Mikilvægt að hafa verklagsreglur og samræmt verklag.
* Ljósmæður á landsbyggðinni töluðu um mikilvægi þess að fá að vera inní hlutunum, vera með.
* Er læknum ofaukið í mæðravernd hraustra kvenna í eðlilegri meðgöngu?
* Fleiri valmöguleikar fyrir konur, meiri samfella. Er grundvöllur fyrir einhvers konar MFS kerfi?
* Hlutverk ljósmæðra í stefnumótun í barneignarferlinu.
* Mikilvægt að horfa lengra, t.d. til nágrannaþjóða.
* Gæti verið grundvöllur fyrir afleysingarljósmóður sem gæti farið á milli stöðva eftir þörfum?

*2. Hverjar eru mögulegar hindranir í því að sú framtíðarsýn verði að veruleika?*

* Fjárskortur.
* Uppbygging þjónustunnar.
* Vantar faglegan leiðtoga innan mæðraverndar.
* Eru ljósmæður sjálfar hindrun? Hugarfar okkar sem og neikvæðar umræður annarra faghópa getur verið hindrun.
* Aðstæður til að stunda endurmenntun eru ekki fyrir hendi.
* Hræðsla við að taka ábyrgð.
* Skortur á fagmennsku.
* Skortur á tíma.
* Ekki nægilega góð skráning.
* Þær vinnureglur sem eru í gildi í HH (þar er m.a. lagt til að allar konur fari í viðtal og fræðslu hjá heimilslækni).
* Ónóg mönnun, vantar ljósmæður- mönnunarmódel.

*3. Eru ljósmæður að vinna sjálfstætt í mæðravernd? Verksvið og samstarf ljósmæðra, hjúkrunarfræðinga og lækna. Hverju þarf að breyta þar ef einhverju að þínu mati?*

Sjálfstæði ljósmæðra var mikið rætt, sjálfstæði innan stofnana, sjálfstæði gagnvart samstarfsfólki. Ljósmæður eiga að starfa sjálfstætt en í góðri samvinnu við aðrar starfstéttir í heilsugæslunni. Mikilvægt að nýta sérþekkingu annarra fagstétta. Þarf að bæta samskipti og þverfaglega samvinnu. Ljósmæður mjög misjafnlega sjálfstæðar, fer eftir vinnustöðum þ.e.a.s á hvaða heilsugæslustöð þær vinna á. Virðist vera töluverður munur milli stöðva. Skiptar skoðanir á raunverulegu sjálfstæði ljósmæðra í mæðravernd. Læknir er t.d. alltaf skráður fyrir beiðnum, líka þegar um skimun er að ræða. Er það nauðsynlegt?

Skipurit stærsta vinnustaðar ljósmæðra í mæðravernd, Heilsugæslu Höfuðborgarsvæðisins, er gallað. Yfirmaður ljósmæðra er í dag hjúkrunarfræðingur en ekki ljósmóðir.

Skortur á sýn á störf ljósmæðra og að störf okkar séu metin að verðleikum. Við erum sérfræðingar í mæðravernd heilbrigðra kvenna.

Skoða tækifæri sem bjóðast í nýrri reglugerð ljósmæðra.

*4. Hafa ljósmæður möguleika á að útvíkka sitt hlutverk í mæðravernd? Getnaðarvarnir, kynheilbrigði , breytingarskeið kvenna, lífsstíls breytingar/ráðgjöf.*

Ljósmæður eru sammála um að möguleikarnir séu þarna og séu margir. Ljósmæður gætu beint kröftum sínum að öllum þessum þáttum.

Fræðslu- og ráðgjafahlutverk ljósmæðra er mjög mikilvægt. Mætti útvíkka það enn frekar. Vilji er fyrir því að víkka almennt starfsvettvang ljósmæðra í heilsugæslu. Ýmsar hugmyndir komur fram, m.a.:

* Innflytjendamál, efla samstarf við félagsmálayfirvöld, skoða mál eins og menningarlæsi og heilsulæsi innflytjenda.
* Móttaka eftir fæðingu. Getum við sinnt því eins og staðan er í dag?
* Móttaka / vaktþjónusta í mæðraverndinni til að minnka álag á LSH. Leysa meira af vandamálum í heilsugæslunni. Jafnvel móttaka fyrir konur sem eru nýorðnar þungaðar (fyrir fyrstu skoðun) – gæti verið vettvangur ýmiss konar fræðslu/ráðgjafar.
* Skrifa uppá algeng lyf, sem og afhending lyfseðla fyrir getnaðarvörnum.
* Getnaðarvarnaráðgjöf.
* Krabbameinsskoðun.

*5. Annað sem þú telur vera hlutverk fagdeildar um mæðravernd?*

* Utanumhald um mæðravernd á landsvísu. Grasrót þar sem ljósmæður hafa áhrif á þróun meðgönguverndar.
* Fagdeildin á að vera persónulegur og faglegur bakhjarl.
* Fræðsla til ljósmæðra, jafnvel standa fyrir námskeiðum.
* Samræma vinnulag/vinnubrögð og fjarlægja hindranir.
* Leiðbeinandi um kerfisþætti.
* Endurskoða klínískar leiðbeiningar (ljósmæður komi beint að því).
* Stuðla að bættri og samræmdri skráningu á landsvísu, m.a. aðlaga SÖGU kerfið. Þrýsta á nýja mæðraskrá (núverandi útgáfa úrelt).
* Auka tiltrú á ágæti og þekkingu ljósmæðra.
* Fylgjasta með nýjustu rannsóknum og nýjungum.
* Standa að fræðslu og endurmenntun ljósmæðra í heilsugæslunni. T.d. kennsla í áhugahvetjandi samtalstækni.
* Taka á einstökum, erfiðum málum sem koma upp í starfi ljósmóður.
* Stuðla að auknu öryggi og bættum gæðum.
* Mynda þrýsting á að fá yfirljósmóðurstöðu við HH.
* Samvinna með landlækni.

Ásta Hlín Ólafsdóttir og Esther Ósk Ármannsdóttir tóku saman.